
RAPORT  COMUN
asupra propunerii legislative privind protecţia consumatorilor care achiziţionează produse prin intermediul internetului
În conformitate cu prevederile art. 95 din Regulamentul Camerei Deputaţilor, republicat, Comisia pentru industrii şi servicii  şi Comisia pentru tehnologia informaţiei şi comunicaţiilor au fost sesizate spre dezbatere cu propunerea legislativă privind protecţia consumatorilor care achiziţionează produse prin intermediul internetului, trimis cu adresa nr. PL.x 519 din 3 septembrie 2008.
Propunerea legislativă privind protecţia consumatorilor care achiziţionează produse prin intermediul internetului a fost avizată favorabil de Consiliul Legislativ, cu avizul nr. 423 din 09.04.2008.
Comisia juridică, de disciplină şi imunităţi a avizat negativ propunerea legislativă, prin avizul nr.519/27.01.2009
Guvernul, prin adresa nr.1149/15.05.2008, nu susţine adoptarea acestei iniţiative legislative. 
Autoritatea Naţională pentru Protecţia Consumatorilor, prin adresa nr.68/03.02.2009, consideră că nu se impune o lege specială având în vedere că acest domeniu este reglementat de legislaţia în vigoare. 
În şedinţa din 25.06.2008, Senatul a respins propunerea legislativă.


Propunerea legislativă, iniţiată de patru deputaţi: Boagiu Anca-Daniela, Buda Daniel, Călian Petru, Iordache Graţiela Denisa,  reglementează drepturile şi obligaţiile consumatorilor privind cumpărarea produselor prin intermediul internetului. 
           Propunerea legislativă face parte din categoria legilor ordinare, potrivit prevederilor art. 76 alin. (2)  din Constituţia României, republicată.
Potrivit art. 75 din Constituţia României, republicată, şi a art. 86 din Regulamentul Camerei Deputaţilor, republicat,  Camera Deputaţilor este Cameră decizională.


În şedinţa din 04.03.2009, în urma examinării propunerii legislative, membrii celor două Comisii au hotărât, cu majoritate de voturi a membrilor prezenţi, să propună respingerea propunerii legislative privind protecţia consumatorilor care achiziţionează produse prin intermediul internetului,din următoarele considerente:

- în legislaţia românească, vânzările la distanţă sunt reglementate atât prin legislaţia privind protecţia consumatorilor (ordonanţa Guvernului nr.130/2000 privind protecţia consumatorilor la încheierea şi executarea contractelor la distanţă, completată prin Legea nr.449/2003 privind vânzarea produselor şi garanţiile asociate acestora), precum şi prin ordonanţa Guvernului nr.21/1992 privind protecţia consumatorilor, cât şi prin legislaţia privind comerţul electronic - Legea nr.365/2002 privind comerţul electronic şi Legea nr.455/2001 privind semnătura electronică;

- legislaţia privind comerţul electronic vizează ansamblul schimburilor electronice legate de activităţile comerciale, implicând atât relaţiile dintre operatorii electronici, cât şi relaţiile dintre operatorii electronici şi consumatori, acoperind schimburile de informaţii, tranzacţiile cu produse, echipamente, bunuri de consum curent şi servicii financiare, judiciare şi de informare, vizând şi protecţia consumatorilor care iau parte la aceste tranzacţii;

- propunerea legislativă nu creează un regim juridic nou (conţine unele formulări neclare sau confuze, precum şi dublări ale prevederilor din legislaţia existentă),  distinct de cel deja existent, care să justifice adoptarea unei legi noi
                               PREŞEDINTE,                                                                                  PREŞEDINTE,

                               Iulian Iancu                                                                                       Relu Fenechiu 

